গাড়ির সঙ্গে আচমকাই ধাক্কা লেগে গিয়েছিল এক প্রৌঢ়র। ধাক্কার জন্য গাড়িতে একটু রঙও চটে যায়। 
বিষয়টি সহ্য হয়নি গাড়িতে বসে থাকা চার যুবকের। সেকেন্দ্রাবাদের রাস্তার এই ঘটনায় পথ চলতি মানুষ গোটা বিষয়টিই প্রত্যক্ষ করছিলেন। কিন্তু, প্রৌঢ়র সঙ্গে চার যুবকের বচসা থামাতে এগিয়ে আসেননি কেউ। 
প্রৌঢ় ব্যক্তি বোঝানোর চেষ্টা করছিলেন যা ঘটেছে তা একটা নিছক দুর্ঘটনা। কিন্ত, চার যুবক মানতে নারাজ। তারা ওই প্রৌঢ়কে শাস্তি দিতে চান। তাই ভর দুপুরে গরম পিচ রাস্তার উপরই প্রৌঢ়কে ‘সিট-আপ’ দিতে হবে বলে বিধান দেয় চার যুবক। কিন্তু, বেশিক্ষণ আর ‘সিট-আপ’ দেওয়া হয়নি প্রৌঢ়র। কারণ, রাস্তার উপরই মুখ থুবড়ে পড়ে যান তিনি। পড়ে থাকে নিথর শরীর। আর গাড়িতে চেপে পালিয়ে যায় চার যুবক। এমনকী, পালানোর আগে ওই প্রৌঢ়র মানিব্যাগটাও কেড়ে নেয় যুবকরা। 
পরে পুলিশ গিয়ে ওই প্রৌঢ়র দেহ উদ্ধার করে। রাস্তায় থাকা সিসিটিভি-র ফুটেজে চিহ্নিত করা হয় চার যুবককে। এখনও পর্যন্ত চার জনকে গ্রেফতার করেছে পুলিশ। বাকি ১ জনের খোঁজে চলছে তল্লাশি।